**Ministru kabineta noteikumu projekta „Grozījumi Ministru kabineta 2012.gada 5.jūnija noteikumos Nr.387 „Kārtība, kādā Valsts kase nodrošina maksājumu pakalpojumu sniegšanu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2012.gada 5.jūnija noteikumos Nr.387 „Kārtība, kādā Valsts kase nodrošina maksājumu pakalpojumu sniegšanu” izstrādāts pēc Finanšu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2010.gada 28.decembra noteikumi Nr.1220 "Asignējumu piešķiršanas un izpildes kārtība" nosaka kopsavilkuma pārskata par budžeta izpildi iepriekšējā saimnieciskajā gadā saskaņošanas kārtību, savukārt Ministru kabineta 2012.gada 5.jūnija noteikumi Nr.387 "Kārtība, kādā Valsts kase nodrošina maksājumu pakalpojumu sniegšanu" (turpmāk – MK noteikumi) nosaka kopsavilkuma par ieņēmumiem vai resursiem izdevumu segšanai un izdevumiem saskaņā ar budžetu klasifikācijām (turpmāk – konta kopsavilkums) saskaņošanas kārtību. Lai novērstu normu dublēšanos, ir izstrādāti grozījumi MK noteikumos, izslēdzot no tiem normas par saskaņota konta kopsavilkuma iesniegšanu Valsts kasē un vienlaikus paredzēts, ka Valsts kase katra saimnieciskā gada pirmajā darbdienā līdz plkst.13.00 eKasē nodrošina klientam pārskatu par konta atlikumu iepriekšējā saimnieciskā gada beigās. Savukārt klienta pienākums ir ne vēlāk kā līdz kārtējā saimnieciskā gada divdesmitajai darbdienai izmantojot eKasi, saskaņot pārskatu par konta atlikumu gada beigās. Pārskata par konta atlikumu gada beigās saskaņošana neattiecas uz zvērinātiem tiesu izpildītājiem un klientiem, kas normatīvajos aktos asignējumu piešķiršanas un izpildes jomā noteiktajā kārtībā saskaņo kopsavilkuma pārskatu par budžeta izpildi iepriekšējā saimnieciskajā gadā. MK noteikumu projekts paredz, ka minētā kārtība stājas spēkā 2017.gada 1.janvārī, vienlaikus tiek veikti grozījumi MK noteikumu 55.punktā, nosakot, ka (spēkā līdz 2017.gada 1.janvārim) klients ne vēlāk kā līdz kārtējā saimnieciskā gada divdesmitajai darbdienai iesniedz Valsts kasē papīra vai elektroniska dokumenta formā saskaņotu (parakstītu) konta kopsavilkumu par laikposmu no pārskata gada pirmās dienas līdz pārskata gada pēdējai dienai (neattiecas uz zvērinātiem tiesu izpildītājiem un klientiem, kas normatīvajos aktos asignējumu piešķiršanas un izpildes jomā noteiktajā kārtībā saskaņo kopsavilkuma pārskatu par budžeta izpildi iepriekšējā saimnieciskajā gadā).Tā kā MK noteikumos minētais *euro* atsauces kursa finanšu informācijas sniedzējs - *Financial Times* periodiski nepublicē Baltkrievijas rubļa *euro* atsauces kursu ir izstrādāti grozījumi MK noteikumos nosakot, ka Valsts kase, reģistrējot maksājumu izpildei, piemēro Eiropas Centrālās bankas publicēto *euro* atsauces kursu, bet, ja tāda nav, izmanto pasaules finanšu tirgus atzīta finanšu informācijas sniedzēja periodiskajā izdevumā vai tā interneta resursā publicēto attiecīgās valūtas kursu attiecībā pret *euro* (turpmāk – *euro* atsauces kurss), kas ir spēkā maksājuma reģistrēšanas dienas sākumā. Valsts kase informāciju par maksājumiem piemērojamā *euro* atsauces kursa informācijas sniedzēju publicē iestādes mājaslapā un *euro* atsauces kursu eKasē.Līdz ar 2012.gada 14.martā apstiprinātās Eiropas Parlamenta un Padomes Regulas (ES) Nr.260/2012 5.panta 1.punkta d) apakšpunktā un pielikuma 1.punkta b) apakšpunktā noteikto prasību ieviešanu Valsts kasē, kas t.sk. nosaka, ka līdz 2016.gada 31.janvārim kredītu pārvedumu veikšana ir jāuzsāk ISO 20022 XML standartam atbilstošā maksājumu ziņojuma formātā, ja maksājumu rīkojumi tiek iesniegti datnes veidā, MK noteikumu projektā precizētas Valsts kases nodrošināto finanšu pārskatu uzskaitījums. Tā kā Valsts kases elektronisko pakalpojumu portāla autentifikācijas sistēmas modernizācijas rezultātā ir mainījusies portāla un tajā iekļauto e-pakalpojumu sistēmu tīmekļa vietnes adrese, MK noteikumu projektā precizēta budžeta elektronisko norēķinu sistēmas eKase tīmekļa vietnes adrese. |
| 3. | Projekta izstrādē iesaistītās institūcijas | Finanšu ministrija, Valsts kase |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz budžeta finansētām institūcijām, pašvaldībām, budžeta nefinansētām iestādēm, zvērinātiem tiesu izpildītājiem un kapitālsabiedrībām, kurās ieguldīta valsts vai pašvaldības kapitāla daļa un kurām ir atvērts konts Valsts kasē. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums nerada ietekmi uz tautsaimniecību un nepalielina administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Grozījumi Ministru kabineta 2012.gada 5.jūnija noteikumos Nr.386 “Kārtība, kādā Valsts kase nodrošina elektronisko informācijas apmaiņu” |
| 2. | Atbildīgā institūcija | Valsts kase |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka Projekts skar tikai Valsts kases klientus, plašāku sabiedrību par projekta izstrādi nav nepieciešams informēt. |
| 2. | Sabiedrības līdzdalība projekta izstrādē | Nav attiecināms  |
| 3. | Sabiedrības līdzdalības rezultāti | Nav attiecināms  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi savas kompetences ietvaros nodrošinās Valsts kase |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

***Anotācijas III, V sadaļa – projekts šīs jomas neskar.***

Finanšu ministrs J.Reirs

03.11.2015. 15:39

766

M.Prikulis

67094291, martins.prikulis@kase.gov.lv